ПРЕДЛОГ

На основу члана 3., став 1., тачка 13. и члана 5.став 1. Закона о комуналним делатностима („Сл. гласник РС“ бр.88/2011, 104/2016 и 95/2018), члана 15., 16.,17. и 18. Уредбе о начину и условима за отпочињање обављања комуналних делатности („Сл.гласник РС“ бр. 13/18, 66/18 и 51/2019), члана 20. став 1. тачка 15. и члана 32., став 1., тачка 6. Закона о локалној самоуправи ( „Службени гласник РС“, бр. 129/07, 83/14 – др. закон,101/2016-др. закон и 47/2018, 111/2021 – др. закон ) и члана 42. Статута општине Житиште („Службени лист Општине Житиште“ бр. 10/2019 – пречишћен текст), Скупштина Општине Житиште нa седници одржаној дана \_\_\_\_\_\_\_\_\_ године, донела је

**OДЛУКУ**

**О ДИМНИЧАРСКИМ УСЛУГАМА**

**I Опште одредбе**

**Члан 1.**

Овом одлуком уређују се услови и начин обављања комуналне делатности - димничарске услуге, права и обавезе вршиоца комуналне делатности који обавља димничарске услуге и корисника услуга на територији Општине Житиште (у даљем тексту: Општина), финансирање обављања димничарске услуге, начин обезбеђивања континуитета у обављању димничарске услуге, начин поступања и овлашћења органа Општине у случају прекида у обављању димничарске услуге, надзор над вршењем димничарске услуге, као и друга питања везана за обављање димничарске услуге.

**Члан 2.**

Димничарске услуге, у смислу ове одлуке, су:

- чишћење димоводних и ложишних објеката и уређаја,

- чишћење вентилационих канала и уређаја

- контрола димоводних и ложишних објеката и уређаја и вентилационих канала и уређаја.

Под димовним и ложним објектима и уређајима сматрају се димњаци, димоводне цеви, димњаци и ложишта у стамбеним, односно пословним објектима, односно пословним просторијама и индустријским и другим постројењима, као и њима сличним објектима и уређајима.

**Члан 3.**

Изрази који се употребљавају у овој одлуци имају следеће значење:

1. димоводни објекат (димњак) је вертикална, приближно вертикална или хоризонтална конструкција (канал, окно, шахт, цев, испуст за одвод продуката сагоревања - фасадни испуст), која продукте сагоревања - димне гасове, у подпритиску или надпритиску, одводи из ложишног уређаја у спољну средину - атмосферу, односно обезбеђује довод ваздуха ложишном уређају (комбиновани ЛАС, ЛАФ - димњаци, коаксијални фасадни испусти),
2. ложишни уређај је део ложишног система у којем се одвија ложење (сагоревање) чврстих, течних или гасовитих горива, при чему се производи топлота и настају продукти сагоревања - димни гасови,
3. санација димоводног објекта је извођење потребних радова на постојећем димоводном објекту како би он испунио неопходне грађевинске, противпожарне и функционално-техничке захтеве,
4. реконструкција димоводног објекта је извођење накнадних радова на постојећем димоводном објекту, како би се прилагодио захтевима у погледу чврстоће и статичке стабилности и промене претходних параметара димоводног објекта попут броја прикључака, замене, односно накнадне уградње димничарских вратанаца, завршних капа и сл.,
5. вентилациони канал је усисни и одсисни хоризонтални, односно вертикални отвор, инсталација и окно који има сврху принудног или природног (термички узгон) проветравања, одзрачивања простора објекта,
6. вентилациони уређај је уређај који омогућује принудно струјање свежег или истрошеног ваздуха, односно дима и токсичних продуката сагоревања кроз вентилациони канал,
7. резервни димоводни објекат (резервни димњак) је димоводни објекат који се користи само у случају ванредних потреба и околности и на кога може да се прикључи ложишни уређај на чврсто гориво.

**Члан 4.**

Димничарске услуге ће обављати јавно предузеће, привредно друштво, предузетник или други привредни субјект (у даљем тексту: вршилац комуналне делатности), коме ће бити, у складу са Законским прописима, поверена комунална делатност вршења димничарских услуга.

**Члан 5.**

Под корисницима димничарских услуга у смислу обављања послова комуналне делатности димничарске услуге подразумевају се правна или физичка лица које су власници или корисници зграда, кућа, станова, пословних простора, објеката и постројења у којима се налази ложишни, димоводни или вентилациони уређај или канал.

**II** **Начин обављања димничарске услуге**

**Члан 6.**

Димничарска услуга обавља се у циљу обезбеђивања исправног и безбедног функционисања димоводних и ложишних објеката и уређаја, вентилационих канала и уређаја, превентивне заштите живота и имовине од пожара, заштите животне средине, као и енергетске ефикасности.

**Члан 7.**

Испитивање гасне пропустности димњака према важећим стандардима, мерење емисија загађујућих материја из ложишних уређаја и степена корисности ложишних уређаја укључујући и мерења довољног снабдевања ложишта ваздухом за сагоревање **(4Ра-тест),** обавља се у акредитованој лабораторији.

**Члан 8.**

Вршилац комуналне делатности мора да поседује дозволу: за сакупљање и транспорт опасног и неопасног отпада следећих индексних бројева: 100104 (летећи пепео од сагоревања нафте и прашина из котла), 200141 (отпад од чишћења димњака), 100101 (пепео, шљака и прашина из котла, изузев прашине из котла наведене у 100104) или да има уговор са предузећем које врши сакупљање и таранспорт отпада.

**III Минимални услови које морају да испуне вршиоци комуналних делатности за отпочињање обављања комуналне делатности димничарске услуге**

**Члан 9.**

Вршиоци комуналне делатности за проверу испуњености услова за отпочињање обављања комуналне делатности димничарске услуге мора да има минималну стручну оспособљеност кадрова, и то:

|  |  |  |
| --- | --- | --- |
| Ред. број | Стручна оспособљеност кадрова | Број корисника комуналне услуге |
| од 3.000 до 10.000 |
| 1. | Високо образовање - дипломирани инжењер машинства или грађевине | 1 |
| 2. | Основно или средње образовање у трогодишњем или четворогодишњем трајању и минимум једна година искуства у димничарским пословима | 3 |

**Члан 10.**

Вршилац комуналне делатности за проверу испуњености услова за отпочињање обављања комуналне делатности димничарске услуге мора да има минимални технички капацитет по броју корисника комуналне услуге, и то:

|  |  |  |
| --- | --- | --- |
| Ред. број | Технички капацитет | Број корисника комуналне услуге |
| од 3.000 до 10.000 |
| 1. | Комплет основног димничарског алата и опреме | 1 |
| 2. | Циркулациона пумпа | 1 |
| 3. | Високопритисна пумпа | 1 |
| 4. | Камера за снимање унутрашњости димоводних објеката са видео записом | 1 |
| 5. | Камера за снимање унутрашњости вентилационих канала са видео записом | 1 |
| 6. | Опрема за испитивање непропусности димњака | 1 |
| 7. | Ротациона сајла за скидање смоле у димњацима | 1 |
| 8. | Инструмент за мерење емисија и степена корисности | 1 |
| 9. | Инструмент за утврђивање димног броја | 1 |
| 10. | Рачунар са програмом за вођење евиденције о димоводним системима и ложишним уређајима | 1 |
| 11. | Рачунар са програмом за вођење евиденције о вентилационим каналима и уређајима | 1 |
| 12. | Возило за транспорт радника и алата | 1 |
| 13. | Површина пословног простора у м2 | 30 |

Под комплетом основног димничарског алата и опреме у смислу ове уредбе подразумева се: димничарска легитимација, димничарска сајла (штосер), ручна четка, продорна сајла (ђилда), кугла на канапу, водилица, шиљасти пробијач, метална канта и лопатица, мердевине, мали усисивач за ложишта у домаћинствима, димничарске четке различитих димензија, бушилица са наставцима, димничарско огледало, димничарска торбица, батеријска лампа, димничарски кључеви, ситан ручни алат, уређај за очитавање угљенмоноксида у просторији и ендоскопска камера за дијагностику стања вентилационих канала и уређаја.

**Члан 11.**

Подносилац захтева за проверу испуњености услова за отпочињање обављања комуналне делатности димничарске услуге мора да има полису осигурања из комуналне делатности у износу од 3.000.000 динара (три милиона динара) до 30.000 корисника.

Рок за акредитовање лабораторије за испитивање непропусности димоводних система је шест месеци од почетка обављања комуналне делатности димничарске услуге.

**Члан 12.**

Димничар мора да има димничарску легитимацију коју је дужан да покаже кориснику комуналне услуге пре започињања обављања послова.

Димничарску легитимацију издаје вршилац комуналне делатности димничарске услуге.

Димничар у смислу ове уредбе је лице са средњим димничарским образовањем или лице са основним или средњим образовањем у трогодишњем или четворогодишњем трајању и додатном радном обуком на радном месту где се обављају послови димничара у привредном друштву које се бави димничарском делатности у трајању од најмање једне године.

**Члан 13.**

Вршилац комуналне делатности мора да успостави и примењује систем управљања заштитом здравља и безбедности на раду и да поступа у складу са прописима у вези заштите животне средине и начелима одрживог развоја.

**Члан 14.**

Вршилац комуналне делатности доноси годишњи Програм пословања предузећа (у даљем тексту: Програм), који садржи:

1. обим послова и динамику извршавања димничарских услуга,

2. износ потребних средстава за реализацију Програма.

Програм доноси Вршилац комуналне делатности до 1. децембра текуће године за наредну годину, уз претходну сагласност Општинског већа.

**Члан 15.**

Редовна контрола и чишћење димоводних и ложишних објеката и уређаја врши се у складу са Програмом, у следећим временским размацима:

1. два пута годишње у индивидуални стамбеним објектима, стамбеним зградама, пословним објектима, односно просторима,

2. једном у три месеца у угоститељским објектима, пекарама, кланицама, кухињама и другим објектима за масовно спремање хране,

3. једном годишње у пословним просторима и објектима са ложишним уређајем топлотне снаге до 50 кW,

4. два пута годишње у пословним просторима и објектима са ложишним уређајем топлотне снаге од 50 кW до 1 МW.

Резервни димњаци и димњаци, који се не користе стално, односно на који нисуприкључени ложишни уређаји, контролишу се и чисте једном у три године.

**Члан 16.**

Редовна контрола и чишћење вентилационих канала и уређаја врши се у следећим временским размацима:

- једном у три године за вертикални главни (примарни) вентилациони канал и централни вентилациони уређај, који је намењен искључиво за главни (примарни) канал и налази се на његовом врху, у породичним и вишепородичним стамбеним зградама,

- једном у три године за вентилациони канал и уређај (суве вентилације - ХВАЦ клима вентилациони системи) за пословне просторе и објекте (пословни објекти тржних центара и сл),

- свака три месеца за вентилациони канал и уређај попут одсисних напа, филтера и вентилатора, у којима се стварају запаљива прашина или паре масноће (за просторије и објекте за масовно припремање хране).

**Члан 17.**

Корисник услуге може да захтева, писаним путем, да се мимо прописане редовне контроле из чл. 15. и 16. ове одлуке изврши контрола исправности димоводних и ложишних објеката и уређаја и вентилационих канала и уређаја, на терет подносиоца захтева.

**Члан 18.**

О утврђеним неисправностима димоводних и ложишних објеката и уређаја и вентилационих канала и уређаја које утичу на употребљивост и сигурност као што су оштећења (обрушавање, пукотине, растрешеност и сл), недозвољени грађевински радови (зазиђивање и сл.) вршилац комуналне делатности је дужан да одмах обавести корисника услуге, надлежну комуналну и грађевинску инспекцију, а у зависности од степена озбиљности и потенцијалне опасности и Министарство унутрашњих послова.

**III Права и обавезе вршиоца комуналне делатности и корисника услуга**

**Члан 19.**

Вршилац комуналне делатности је дужан да обезбеди:

1. трајно и несметано обављање димничарских услуга,

2. прописани обим и квалитет димничарских услуга,

3. развој и унапређење квалитета и врста димничарских услуга.

**Члан 20.**

Вршилац комуналне делатности је дужан да донесе годишњи план чишћења и контроле димоводних и ложишних објеката и уређаја и вентилационих канала и уређаја који је саставни део Програма пословања (у даљем тексту: План).

**Члан 21.**

Вршилац комуналне делатности је дужан да на транспарентан начин, обавести власника о планираном термину доласка ради обављања димничарске услуге, односно корисника димоводних и ложишних објеката и уређаја и вентилационих канала и уређаја, који подлежу редовној контроли и чишћењу.

**Члан 22.**

Вршилац комуналне делатности је дужан:

- да димничарске услуге врши на начин и у роковима прописаним овом одлуком и Планом из члана 20. ове одлуке,

- да о термину вршења димничарских услуга обавести корисника услуге у складу са чланом 21. ове одлуке,

- да непосредном вршиоцу димничарских услуга обезбеди посебну легитимацију, коју је дужан да покаже при пружању услуге.

**Члан 23.**

Вршилац комуналне делатности је дужан да води евиденцију (контролну књигу или лист) о извршеним димничарским услугама.

Контролна књига (или лист) води се за сваки димоводни и ложишни објекат и уређај и вентилациони канал и уређај, и садржи:

- улицу и кућни број објекта,

- име и презиме власника, односно корисника објекта, име и презиме лица или назив органа који управља зградом,

- број и врсту димоводних и ложишних објеката и уређаја и вентилационих канала и уређаја,

- опис обављене димничарске услуге, датум и потпис непосредног вршиоца димничарске услуге,

- потпис лица из алинеје 2. овог става, као потврду о извршеним димничарским услугама.

**Члан 24.**

Уз контролну књигу или лист, вршилац комуналне делатности је дужан да води евиденцију димоводних и ложишних објеката и уређаја и вентилационих канала и уређаја који се обавезно контролишу и чисте, а која садржи:

- улицу и кућни број објекта,

- име и презиме власника, односно корисника објекта, име и презиме лица или назив органа који управља зградом,

- основне податке о димоводном објекту (тип, врсту, материјал, димензије и сл) и ложишног уређаја (тип, врсту горива, снагу и сл), односно о вентилационим каналима и уређајима (тип, врсту, материјал, димензије и сл), који се чисте, односно контролишу,

- напомене о стању димоводних објеката, ложишних уређаја и вентилационих канала и уређаја, ванредним догађајима и сл,

- датум увођења у евиденцију,

- датуме чишћења и контроле.

**Члан 25.**

Вршилац комуналне делатности мора чувати податке о димоводним и ложишним објектима и уређајима и вентилационим каналима и уређајима, као и о обављеним услугама на прописан начин.

**Члан 26.**

Корисник услуга дужан је:

1. да омогући улаз у просторије и несметан прилаз димоводним и ложишним објектима и уређајима и вентилационим каналима и уређајима,

2. да омогући чишћење димоводних и ложишних објеката и уређаја и вентилационих канала и уређаја,

3. да омогући спаљивање чађи у димоводним објектима и уређајима једном годишње по престанку грејне сезоне, а једном месечно спаљивање наслага масти и чађи на димоводним објектима изнад скара,

4. да омогући контролу димоводних и ложишних објеката и уређаја и вентилационих канала и уређаја,

5. да плаћа цену за пружене димничарске услуге.

**IV Финансирање обављања димничарских услуга**

**Члан 27.**

Средства за обављање димничарских услуга обезбеђују се из:

-буџета Општине Житиште,

- прихода од пружања димничарских услуга,

- наменских средстава других нивоа власти,

- других извора, у складу са Законом.

**Члан 28.**

Цене димничарских услуга утврђују се Ценовником, у месечном износу. Ценовник из става 1. овог члана доноси Вршилац комуналне делатности, на које даје сагласност Општинско веће.

**V** **Начин обезбеђивања континуитета у обављању димничарских услуга**

**Члан 29.**

Вршилац комуналне делатности је дужан да свој рад и пословање организује тако да кроз реализацију Програма из члана 14. ове одлуке, обезбеди одговарајући обим, врсту и квалитет димничарских услуга.

**Члан 30.**

Ако дође до поремећаја или прекида у раду услед ванредне ситуације, или других разлога који нису могли да се предвиде, односно спрече, вршилац комуналне делатности је обавезан да одмах предузме мере на отклањању узрока поремећаја односно прекида, и то:

1. радно ангажује своје запослене на отклањању узрока поремећаја, односно разлога због којих је дошло до прекида, као и да ангажује трећа лица за обављање димничарских услуга,

2. предузме мере које утврде надлежни органи Општине.

Када Вршилац комуналне делатности не предузме мере из става 1. овог члана, Општинско веће може да ангажује друго правно лице или предузетника на терет изабраног вршиоца комуналне делатности.

**Члан 31.**

У случају поремећаја или прекида у обављању димничарских услуга, као и у случају штрајка запослених код Вршиоца комуналне делатности, Општинско веће предузима оперативне и друге мере којима ће се обезбедити услови за несметан рад и пословање Предузећа и обављање димничарских услуга у складу са Законом и овом одлуком.

**VI Начин поступања и овлашћења органа општине у случају прекида у обављању димничарских услуга**

**Члан 32.**

Вршилац комуналне делатности је дужан да, у случају поремећаја или прекида у обављању димничарских услуга насталог услед ванредне ситуације или других разлога који нису могли да се предвиде или спрече, поред предузетих мера из члана 28. ове одлуке обавести надлежни орган Општинске уптаве Житиште о разлозима поремећаја или прекида, као и о предузетим мерама.

**Члан 33.**

Кад Општинска управа прими обавештење из члана 32. ове одлуке, дужна је да без одлагања обавести Општинско веће и:

1. одреди ред првенства и начин обављања димничарских услуга,

2. предузме мере за отклањање насталих последица и друге потребне мере,

3. утврди разлоге и евентуалну одговорност за поремећај, односно прекид у обављању димничарских услуга, као и одговорност за учињену штету.

**VII Мере забране**

**Члан 34.**

На димоводним објектима и вентилационим каналима није дозвољено:

1. извођење грађевинских и других радова без одговарајућег акта надлежног органа Општинске управеОпштине Житиште

2. постављање инсталација и других инфраструктурних објеката и уређаја,

3. коришћење супротно намени.

**VIII Надзор**

**Члан 35.**

Надзор над спровођењем ове одлуке врши надлежни орган Општинске управе Општине Житиште.

**Члан 36.**

Послове инспекцијског надзора над применом ове одлуке, обавља комунални инспектор, осим ако поједини послови нису посебним прописима стављени у надлежност другог органа.

За прекршаје прописане овом одлуком комунални инспектор овлашћен је да изда прекршајни налог.

**IX Казнене одредбе**

**Члан 37.**

Новчаном казном од 100.000,00 динара казниће се за прекршај Вршилац комуналне делатности ако:

1. не донесе годишњи Програм пословања (члан 14.),

2. не контролише и не чисти димоводне и ложишне објекте и уређаје у прописаним временским размацима (члан 15.),

3. не врши редовну контролу и чишћење вентилационих канала и уређаја у прописаним временским размацима (члан 16.),

4. на захтев корисника услуге не изврши контролу исправности димоводних и ложишних објеката и уређаја и не поступи у складу са чланом 17. ове одлуке,

5. не поступи у складу са чланом 18. ове одлуке,

6. не донесе годишњи План (члан 20.),

7. не обавештава кориснике услуге о времену обављања димничарске услуге на начин из члана 21. ове одлуке,

8. не води евиденцију у складу са чл. 23. и 24. ове одлуке,

9. не чува податке у складу са чланом 25. ове одлуке,

10. не предузме мере на отклањању узрока поремећаја, односно прекида у обављању димничарских услуга (члан 30. став. 1 ),

11. не обавештава Општинску управу о разлозима поремећаја или прекида у обављању димничарских услуга, као и о предузетим мерама (члан 32).

За прекршај из става 1. овог члана казниће се и одговорно лице у правном лицу новчаном казном од 15.000,00 динара.

**Члан 38.**

Новчаном казном од 50.000,00 динара казниће се за прекршај корисник услуге - правно лице ако димоводне и ложишне објекте и уређаје и вентилационе канале и уређаје, користи супротно намени, на начин који угрожава безбедност грађана и ствара опасност од пожара.

За прекршај из става 1. овог члана казниће се предузетник новчаном казном од 20.000,00 динара .

За прекршај из става 1. овог члана казниће се одговорно лице у правном лицу новчаном казном од 15.000,00 динара и физичко лице новчаном казном од 10.000,00 динара.

**Члан 39.**

Новчаном казном у износу од 30.000,00 динара казниће се за прекршај корисник услуге правно лице ако не омогући контролу и чишћење димоводних и ложишних објеката и уређаја, вентилационих канала и уређаја и спаљивање чађи у утврђеним временским размацима (члан 26).

За прекршај из става 1. овог члана казниће се одговорно лице у правном лицу новчаном казном у износу од 15.000,00 динара.

За прекршај из става 1. овог члана казниће се предузетник новчаном казном у износу од 20.000,00 динара.

За прекршај из става 1. овог члана казниће се физичко лице новчаном казном у износу од 10.000,00 динара.

**X Прелазне и завршне одредбе**

**Члан 40.**

Ова одлука ступа на снагу осмог дана од дана објављивања у „Службеном листу Општине Житиште“.

**О б р а з л о ж е њ е**

Правни основ за доношење ове Одлуке садржан је у члану 3. став 1. тачка 13. и члана 5. став 1. Закона о комуналним делатностима („Сл. гласник РС“, бр. 88/2011, 104/2016 и 95/2018).

Комуналне делатности у смислу овог закона су делатности пружања комуналних услуга од значаја за остварење животних потреба физичких и правних лица код којих је јединица локалне самоуправе дужна да створи услове за обезбеђење одговарајућег квалитета, обима, доступности и континуитета, као и надзор над њиховим вршењем.

Комуналне делатности су делатности од општег интереса.

Јединица локалне самоуправе уређује у складу са законом услове обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности.

На основу члана 15., 16., 17., и 18. Уредбе о начину и условима за отпочињање обављања комуналних делатности („Сл. гласник РС“ бр. 13/18, 66/18 и 51/2019) прописани су минимални услови које морају да испуне вршиоци комуналних делатности за отпочињање обављања комуналне делатности димничарске услуге.

Циљ и разлог доношења предложене Одлуке је испуњавање законских обавеза јединица локалне самоуправе.

Општинско веће Општине Житиште утврдило је Предлогодлуке о димничарским услугама и упутило Скупштини Општине Житиште на даље разматрање.